འཇོ་མདའ་སྐུ་ཚེ་གསེར་ལྗང་དགོན་ནས་ཡར་འོང་བའི་མདོ་ཆུའི་ཆུ་འགྲམ་ན་ཕ་ཝང་ཆེན་པོ་གཉིས་བསྒྲིགས་བྱས་ནས་ཡོད་པའི་གཅིག་གི་སྟེང་དུ་སེང་ལྕམ་འབྲུག་མོའི་གཟི་མགུལ་བཀལ་ས་ཟེར་བའི་ཤུག་སྡོང་གཉིས་གཞིབ་བྱས་ནས་སྐྱེས་པ་དང་།གཅིག་གི་ཐོག་ཏུ་འབྲུག་མོའི་སྐྲ་གཞོང་དུ་གྲགས་པའི་རང་བྱུང་རྡོ་ཡི་བུ་ག་ཟླུམ་པོ་མགོ་འཛུལ་ས་ཙམ་ཟབ་ལ་འདམ་ཕྱེད་ཙམ་ཡོད་པ་ནང་ཆུ་ཡིས་གང་བའི་ཤིན་ཏུ་ངོ་མཚར་ཅན་ཞིག་མཇལ་རྒྱུ་ཡོད།ཤུག་སྡོང་འདི་ཉིད་ལོ་བསྟར་ཆེ་ཆུང་གཅིག་ཏུ་སྡོད་པ་ལས་འགྱུར་བ་འགྲོ་རྒྱུ་མི་འདུག་ཟེར།གྱེ་རོང་འགག་མདོ་ཆུའི་ཆུ་ཁ་ན་འབྲུག་མོའི་རྡོ་ཟམ་ཟེར་བའི་རྡོ་ཕང་ཟམ་པ་བཙུགས་པ་འདྲ་བ་དང་།དེའི་ཐད་ཀྱི་ཕ་རིའི་བྲག་དམར་གྱི་ངོས་ཅུང་མཐོ་བར་གེ་སར་གྱི་གོ་སྡང་ཕུག་པ་ཟེར་བའི་བྲག་ཕུག་ཅིག་དང་།དེ་ན་གེ་སར་ནོར་བུ་དགྲ་འདུལ་གྱི་གོ་མཚོན་བཀལ་སའི་གོ་སྡང་ཤིང་འཕྲེད་རྒྱང་བྱས་པ་བཅུ་སྐོར་དང་།ཧོར་བདུད་བཏུལ་བར་ཕེབས་ཁར་ཕྱི་ཐང་ཕུག་པ་ན་ས་ཇོ་མོ་ཟེར་བའི་བདུད་མོ་ཞིག་གནས་པ་བཀའ་དམ་ལ་བཞག་པ་རེད་ཟེར་བའི་བྲག་རྡོ་བུད་མེད་ཅིག་གི་རྣམ་པ་ལ་སྐེད་པ་ཐག་པས་བསྡམས་པ་འདྲ་བ་ཞིག་མཇལ་རྒྱུ་ཡོད།དེ་ནས་ཡར་ཡོང་བའི་མདོ་ཆུའི་ཆུ་དཀྱིལ་ན་དམ་ཅན་ཤྭ་རྡོ་ཡང་ཟེར་ལ།སྔ་རབས་གླིང་རྗེ་གེ་སར་རྒྱལ་པོ་དང་སེང་ལྕང་འབྲུག་མོ་གཉིས་སྤྲོ་འཆམ་ལ་ཕེབས་དུས་མིག་མང་བསྐྱོན་སའམ་འགྲིག་བཞག་ས་རེད་ཀྱང་ཟེར་བའི་ཕ་ཝང་གྲུ་བཞི་ཆེན་པོ་ཞིག་ཡོད།འཛུ་རོང་ནང་གི་ཉིན་ཁ་མི་ཡི་རྒྱུ་འགྲུལ་གྱིས་དབེན་པའི་བྲག་དམར་གྱི་ངོས་མཐོ་བར་བྲག་ཕུག་ཆེན་པོ་གྲུ་བཞི་པ་ཞིག་འདུག་པའི་གཡས་ངོས་ཀྱི་ལྟེམ་ན་གེ་སར་བང་བ་ཞུ་བའི་ཤིང་བང་གྲུ་བཞི་པ་ཞིག་ཡོད་ཅིང་།དེ་ནི་སེང་ཆེན་ནོར་བུ་དགྲ་འདུལ་དེ་ཉིད་བྱང་བདུད་བཏུལ་བར་ཕེབས་ནས་ཚུར་བྱོན་ཁར་བདུད་མོ་མེ་བཟའ་འབུམ་སྐྱིད་ཀྱིས་བརྗེད་ཆུ་དྲངས་པའི་རྐྱེན་གྱིས་མེ་བཟའི་རྩར་གྲིབ་ཀྱིས་ནོན་ནས་ཕར་ཚུར་ལོ་དགུ་ཙམ་ལུས།དེའི་དུས་སུ་གླིང་ལ་ཧོར་དམག་ཕབ་ནས་འབྲུག་མོ་འཕྲོགས་ཇ་མཁར་བཤིགས་པ་སོགས་ཀྱིས་ཕམ་ཉེས་ཆེན་པོ་བཏང་།གེ་སར་དྲན་པ་རྙེད་ནས་གླིང་ལ་ཚུར་བྱོན་དུས་འཇིག་རྟེན་གྱི་བྱ་བ་ལ་ཐུགས་ཡིད་ཆད་ནས་སྒྲུབ་པ་མཛད་སྐབས་ཀྱི་བཞུགས་ས་ཡིན་པ་ཟེར་སྲོལ་དང་།དེའི་ཚེ་རི་གཤམས་ནས་མ་ནེ་ནེའི་སྤྲུལ་པར་གྲགས་པའི་རྒན་མོ་མ་བུ་གཉིས་ཡར་མར་འགྲོ་འདུག་བྱས་ཤིང་།ཐེངས་ཤིག་དགོང་ཞིག་བཀོལ་དུས་བུ་མོས་འཕྱུར་ཁ་མ་ལོན་ཚེ་མ་རྒན་གྱིས་བཀྱོན་པ་ལ།བུ་མོ་ན་རེ།ཨ་མ་འུར་རྒྱག་མ་འདུག།ངེད་གཉིས་ཀྱི་ཧུབ་རྫ་གང་ལ་ཧ་ལས་རྒྱུ་ཅི་ཡོད།ད་སྐབས་གླིང་གི་གེ་སར་རྒྱལ་པོའང་ཧོར་གྱིས་འདི་འདྲ་བྱས་ནས་འགྲོ་ཚར་དུས་ཅི་བྱེད་མེད་པར་སྒོམ་རྒྱག་ཡིན་ཟེར་ནས་ཡར་ཀའི་ཕུག་པ་ན་སྤྲེའུ་འཛུལ་བ་ལྟར་བྱས་ནས་བསྡད་ཡོད་རེད་ཅེས་བཟླས།གེ་སར་གྱིས་དེ་གསན་རྗེས་ཐུགས་ལ་འགྱུར་བ་བྱུང་ནས་འཇམ་དཔལ་གཤིན་རྗེའི་གཤེད་ཀྱི་བསྙེན་སྒྲུབ་ལས་གསུམ་ཚང་བར་མཛད།དེ་ནས་གེ་སར་རྒྱལ་པོས་ཧོར་ལ་གཤིན་རྗེའི་ལས་སྦྱོར་མཛད་དུས་རྫུ་འཕྲུལ་གྱིས་རྡོ་ཟོར་འཕངས་པས་འུར་མཐིལ་གྱི་རྡོ་ཡིས་བྲག་བརྟོལ་ནས་ཡར་ཐང་ནས་ཡར་བལྟ་སའི་ཐད་ཀྱི་འཇམ་ཆེན་བྲག་གི་བུག་པ་ཧ་རེ་བ་དེ་བྱུང་བ་དང་།དེ་ནས་རྡོ་མར་ལྷུང་ནས་ལུང་མདའི་བྲག་གདོང་ཞིག་གི་སྟེང་ན་ལྷུང་སྟེ་འཇམ་ཆེན་རྩེ་སྐོར་ཕེབས་དུས་ལུང་མདའ་མར་ཀའི་བྲག་སྒང་ཞིག་ལ་གཟིགས་ན་ཤྭ་བཞག་པ་འདྲ་བའི་ཕ་ཝང་གྲུ་བཞི་གཉིས་བསྒྲིགས་ཤིག་མཇལ་ཐུབ།འཇམ་ཆེན་ལ་ཁའི་སྤང་ཉག་ན་གེ་སར་རྟ་རའམ་མཁའ་འགྲོའི་ཚོགས་གཞོང་ཟེར་བའི་སྤང་གཞོང་ཀ་པ་ལ་བཟེད་པ་འདྲ་བའི་ངོ་མཚར་ཆེ་བ་བཞུགས།མར་ཀའི་ལམ་ཁ་ན་རྡོ་ཕང་གཏན་ཟུག་འདྲ་བ་ཞིག་ལ་ལྷ་རྟ་རྐྱང་རྒོད་འཕེལ་པོའི་རྨིག་རྗེས་ངོ་མཚར་ཆེ་བ་འགའ་སོགས་གླིང་རྗེ་གེ་སར་རྒྱལ་པོའི་རྗེས་ཤུལ་མང་པོ་མཇལ་རྒྱུ་ཡོད་དོ།།